
REFERAT

privind aprobarea studiului de prefezabilitate ,,Reconfigurarea traseului de cale ferată pe teritoriul municipiului Timişoara prin introducerea liniilor CF în subteran”
Municipiul Timişoara este cel mai important nod feroviar din judeţul Timiş şi din partea de vest a ţării, asigurând legătura cu importante oraşe ale ţării, dar si a României cu Serbia şi Ungaria. Calea ferată ce traversează municipiul, foarte aproape de zona centrală, constituie o barieră care împiedică dezvoltarea acestuia. 
Principala influenţă a reţelei feroviare asupra celei rutiere este aceea că traseul liniei de cale ferată prin oraş constituie un obstacol major  care afectează în foarte mare măsură continuitatea reţelei stradale rutiere  prin limitarea numărului de trasee rutiere de legătură între zona de Nord şi zona de Sud a Municipiului Timişoara. În acelaşi timp există suprafeţe mari din zonele de interes major ale municipiului care sunt ocupate de dotări şi infrastructură care aparţine Căilor Ferate Române. Datorită acestor aspecte este necesară coborârea liniei de CF în subteran.

Linia de cale ferată se află pe un rambleu înalt de cca. 4,00 m, în lungime de cca. 5,5 km. În lungul traseului, CF linia este traversată în 9 puncte din care 5 cu  pasaje inferioare şi 4 pasaje la nivel cu calea ferată. Din punct de vedere al semnalizării pasajele la nivel sunt prevăzute cu semibarieră. Aceste pasaje crează noduri de strangulare a circulației rutiere datorită gabaritului de liberă trecere nerespectat. Interconectarea mijloacelor de transport se realizează doar în Gara de Nord și în Gara de Est. În prezent se înregistrează un nivel ridicat de poluare fonică a locatarilor din zona de influență a căii ferate și un potențial scăzut de amenajare urbanistică a zonelor de influență. Dacă situația existentă nu se va modifica semnificativ și nu se vor lua măsuri majore cu valabilitate pe termen lung, efectele negative se vor cumula în timp datorită creșterii traficului auto, ducând la micșorarea vitezei de circulație, creând cozi de așteptare și în final ducând la blocarea circulației între partea de nord și de sud a orașului. 
Realizarea proiectului va contribui în mod direct (împreună cu centura CF) la creşterea confortului locuitorilor, prin efectuarea unor prestaţii de înalt nivel calitativ, atât în ceea ce priveşte buna deservire, cât şi la siguranţa circulaţiei.
Dacă situaţia existentă nu se va modifica semnificativ şi nu se vor lua măsuri majore cu valabilitate pe termen lung, efectele negative se vor cumula în timp datorită creşterii traficului auto, ducând la micşorarea vitezei de circulaţie, la formarea cozilor de aşteptare şi în final blocarea circulaţiei între partea de nord şi de sud a Municipiului Timişoara.

În acest context, în urma procedurii legale, a fost atribuită elaborarea Studiului de prefezabilitate către firma S.C. Longhersin S.R.L., în baza contractului de prestări servicii nr. 147/26.05.2015 . 

Proiectul prin care calea ferată va fi coborâtă în subteran, iar spaţiul de teren va fi eliberat şi redat traficului auto, rezolvă situaţia actuală din Timişoara, cu traficul aglomerat şi locuri de parcare puţine.
La întocmirea studiului de prefezabilitate s-au propus două variante, dezvoltarea scenariilor s-a bazat pe realizarea a două variante posibile cu alegerea aceleiaşi soluţii tehnice - tunelul.


Având în vedere cele prezentate supunem spre aprobarea Consiliului Local Studiul de Prefezabilitate pentru obiectivul de investiţii  ,,Reconfigurarea traseului de cale ferată pe teritoriul municipiului Timişoara prin introducerea liniilor CF în subteran”,  întocmit de S.C. Longhersin S.R.L., varianta A – cu o lungime totală a tunelului de 10200 metri şi care va fi inclusă în Planul de Mobilitate pentru Polul de creştere Timişoara, conform Contractului de prestări servicii de proiectare nr. 147/26.05.2015.

